Tiz Zaqyah ‘semak’ dengan orang obses bergambar
Oleh MOHD. HAIKAL ISA

17 Mei 2023, 3:23 pm
PETALING JAYA – Pelakon Tiz Zaqyah menempelak segelintir individu yang terlalu obses bergambar apabila melancong ke luar negara sehingga menyusahkan orang lain.
Tiz atau nama lengkapnya, Siti Zaqyah binti Abdul Razak bagaimanapun berkata, tidak salah merakam memori di tempat orang namun perlu kena gaya.
“Segelintir orang memang ambil gambar sahaja ke hidup dia? Memang tak boleh melancong (travel) bersama. Setiap sudut nak pose (ambil gambar).
“Tolonglah berhenti sebab tak seronok. Tak salah bergambar tapi kalau sampai menyusahkan orang lain sebab berhenti setiap minit posing, semak tahu,” katanya.
Ujar pelakon drama Liar itu, sekiranya senario terbabit berlaku padanya, dia mengambil pendekatan lari daripada situasi itu.
“Sampai block (halang) jalan orang, kena tunggu dia posing lagi sekali sebab gambar tak lawa dan sebagainya.
“Ada kawan, dia punya bergambar fikir dia sahaja, memang kami tinggalkan je dia terus,” katanya lagi.
Semalam, Kosmo! melaporkan pelakon Sharifah Rose menasihatkan anak muda supaya tahu beza antara melancong dan mengembara dunia. – KOSMO! ONLINE


Bomba selamatkan kucing atas pokok kelapa
Oleh TUAN NURHIDAYAH TUAN AB.GHANI

17 Mei 2023, 2:54 pm
HULU SELANGOR – Khidmat pasukan bomba terpaksa dipanggil untuk menyelamatkan seekor kucing yang terperangkap selama tiga hari di atas pokok kelapa di Kampung Pasir Putih, Kalumpang, di sini, petang semalam.
Penolong Pengarah Operasi Bomba Selangor, Hafisham Mohd Noor berkata, pihaknya menerima panggilan kecemasan berhubung kejadian sekitar pukul 3 petang.
Katanya, seramai tujuh kekuatan anggota dari Balai Bomba dan Penyelamat (BBP) Kuala Kubu Bharu telah dikerahkan ke lokasi.
“Pemilik kucing memaklumkan kucingnya tersangkut di atas pokok kelapa anggaran ketinggian 40 kaki.
“Anggota bertugas berjaya menyelamatkan kucing tersebut dengan menggunakan tangga,”jelasnya dalam kenyataan hari ini.
Tambahnya, kucing tersebut telah diserahkan kepada pemilik setelah tersangkut di atas pokok kelapa berkenaan selama hampir tiga hari. – KOSMO! ONLINE.


Awang Sariyan dinobat Tokoh Guru Suluh Budiman UPSI 2023
Oleh LUQMAN RIDHWAN MOHAMED NOR

17 Mei 2023, 2:58 pm
TANJUNG MALIM – Pengerusi Lembaga Pengelola Dewan Bahasa dan Pustaka (DBP), Profesor Datuk Seri Awang Sariyan dinobatkan sebagai Tokoh Guru Suluh Budiman Universiti Pendidikan Sultan Idris (UPSI) 2023 hari ini.
Raja Permaisuri Perak, Tuanku Zara Salim berkenan menyampaikan anugerah tersebut di Majlis Sambutan Hari Raya dan Sambutan Hari Guru UPSI di Dewan Tuanku Canselor, UPSI Kampus Sultan Azlan Shah di sini.
Beliau yang merupakan anak kelahiran Kampung Teluk Kerang, Pontian, Johor pernah menyandang Kursi Za’ba di UPSI, serta penyandang Kursi Pengajian Melayu kerajaan Malaysia di Beijing selain menjadi Professor tamu di beberapa universiti terkemuka antarabangsa.
Sepanjang kerjayanya juga beliau telah menerbitkan 70 buah buku ilimiah, buku umum, buku teks serta buku himpunan puisi dan menerbitkan lebih dari 500 makalah dalam jurnal, majalah dan surat khabar serta lebih 200 kertas kerja selain syarahan disampaikan di seluruh pelosok dunia.
Awang menerima hadiah berupa wang tunai bernilai RM5,000, selempang tokoh serta sijil iringan.
“Alhamdulillah, syukur atas nikmat dan rahmat Allah. Terima kasih Naib Canselor UPSI, Datuk Prof. Dr. Md. Amin Md. Taff dan seluruh pimpinan dan warga UPSI,” katanya di sini hari ini.

Tuanku Zara yang juga Canselor UPSI turut berkenan mencemar duli lafaz pelancaran serta menganugerahkan kurniaan Anugerah Guru kepada 23 orang tokoh penerima hadiah tersebut yang diungguli oleh Awang.
Sementara itu, Md. Amin berkata, majlis yang dianjurkan setiap tahun tersebut merupakan salah satu inisiatif untuk menghargai jasa serta pengorbanan guru menabur bakti mendidik bangsa tanpa jemu.
“Jika ditelusuri sejarah tanah Muallim, di sini lahirnya insan termulia yang bergelar guru.
“UPSI telah melahirkan legasi pendidikan di seluruh negara, bermula dari zaman Sultan Idris Training College (SITC) sehingga terukirnya nama-nama tokoh guru yang hebat Pendeta Za’ba, Aminuddin Baki, Tun Rahman Abbas, Ibrahim Yaakub, Tun Abdul Ghafar Baba dan ramai lagi,” katanya. – KOSMO! ONLINE


Cuaca buruk di 10 negeri sehingga 6 petang
Oleh NURUL IRDINA SUMALI

17 Mei 2023, 3:26 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di beberapa negeri sehingga pukul 6 petang.
MetMalaysia dalam kenyataan di Facebook berkata, antara negeri yang dilanda ribut petir, hujan lebat dan angin kencang ialah Perlis, Kedah, Pulau Pinang, Perak, Pahang, Terengganu, Selangor, Negeri Sembilan, Johor dan Sabah.
Selain itu, Wilayah Persekutuan Kuala Lumpur dan Putrajaya juga, dilanda ribut petir, hujan lebat dan angin kencang.
“Kedah antaranya di Kubang Pasu dan Padang Terap, Terengganu antaranya di Dungun dan Kemaman, Pahang antaranya di Pekan dan Rompin.
“Negeri Sembilan di Jempol dan Tampin, Johor antaranya di Segamat dan Kluang, manakala Sabah  di Pedalaman, Pantai Barat dan Tawau.
Kata MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelas MetMalaysia. – KOSMO! ONLINE


Zaid Ibrahim cadang Pas sokong Anwar, masuk Kerajaan Perpaduan
Oleh KOSMO!

17 Mei 2023, 3:07 pm
PETALING JAYA – Bekas Menteri di Jabatan Perdana Menteri, Datuk Zaid Ibrahim memberi cadangannya agar Pas menyertai gabungan Kerajaan Perpaduan bagi memberi sokongan kepada Perdana Menteri, Datuk Seri Anwar Ibrahim memulihkan kestabilan politik dan ekonomi negara.
Zaid melalui satu hantaran di Facebooknya berkata, walaupun tidak semua bersedia ke arah itu, sekurang-kurangnya sebahagian daripada mereka pun sudah lebih daripada mencukupi.
Beliau turut mencadangkan agar Perdana Menteri itu berjumpa dengan pemimpin Pas untuk memujuk mereka menyertai gabungan kerajaan perpaduan.
“Semalam saya cadangkan Pas beri sokongan kepada Anwar, malah saya cadangkan Anwar jumpalah pemimpin Pas.
“Kalau tak semua mereka bersedia, ada juga dalam kalangan mereka yang memikirkan kestabilan politik dan perlunya negara ini dipimpin oleh Anwar untuk tempoh lima atau 10 tahun lagi.
“Anwar memang tak boleh berpuas hati dengan sokongan UMNO dan Parti Amanah sahaja. Ajak Pas bergabung juga akan menguatkan lagi kepimpinan perpaduan,” katanya hari ini.

Tambah Zaid lagi, Anwar perlu mengambil kira faktor kepimpinan orang Melayu Islam adalah elemen paling penting kalau beliau mahu memerintah untuk tempoh lebih lama.
Katanya, di Malaysia ini banyak unsur agama dimain dan dijadikan fitnah sehingga isu ekstrem turut ditimbulkan kononnya Islam menuntut perkara itu.
“Anwar dan Kerajaan Perpaduan tidak mempunyai masa untuk melaksanakan perubahan, kalau selalu berdepan dengan fitnah dan isu remeh yang diperbesarkan.
“Untuk berubah, Anwar perlu pastikan dia mendapat sokongan daripada Pas. Kerana untuk buat perubahan ia mencakupi pendidikan, budaya dan sebagai. Jadi, mana Perdana Menteri ada masa.
“Dalam keadaan beginilah, saya kata lebih baik beliau membawa masuk pemimpin Pas supaya mereka faham isu tertentu dan bila mereka ada dalam kerajaan mereka tidak akan ekstrem, tidak akan menggunakan fitnah dan sebagainya,” jelasnya.
Malah katanya, jika Pas dan Perikatan Nasional (PN) menang besar dalam PRN ini, ia akan menimbulkan ketegangan politik, manakala fitnah akan bertambah dan menyaksikan pelbagai tuntutan yang tidak munasabah. – KOSMO! ONLINE.


Polis Selangor terus banteras premis perjudian ‘online’
Oleh TUAN NURHIDAYAH TUAN AB.GHANI

17 Mei 2023, 3:16 pm
SUBANG – Polis Selangor akan berusaha secara berterusan bagi membanteras premis-premis perjudian dalam talian seluruh kawasan Selangor.
Ketua Polis Selangor, Datuk Hussein Omar Khan berkata, pihaknya sedang bekerja keras melaksanakan tanggungjawab dalam memerangi kegiatan jenayah tersebut.
“Perjudian di Selangor ini kita telah fokuskan kepada premis-premis yang digunakan secara dalam talian.
“Sebenarnya, kalau ada pun sangat minimum dan kita akan pastikan ia tidak wujud di Selangor,” ujarnya kepada pemberita selepas sidang akhbar Majlis Pelancaran Community In Action di Universiti Sunway, di sini, tengah hari.
Terdahulu, Pengarah Jabatan Siasatan Jenayah (JSJ) Bukit Aman, Datuk Seri Ayob Khan Mydin Pitchay telah memberi peringatan kepada semua ketua polis daerah (KPD) diingatkan untuk mematuhi aku janji dalam melaksanakan tanggungjawab membanteras kegiatan jenayah, termasuk judi haram di daerah masing-masing.
“Yang itu adalah sesuatu Polis Diraja Malaysia (PDRM) buat secara berterusan di mana kita minta ‘aku janji’ dari Ketua Polis Daerah (KPD) dan juga Ketua Polis Balai (KPB).

“Ia bagi memastikan tiada premis-premis judi ini. Kita juga ambil tindakan dalam secara berterusan, mana-mana KPD atau KPB yang tidak seiring dengan ‘aku janji’ mereka,” tambahnya.
Mengulas lanjut majlis berkenaan, beliau berkata penganjuran Cybersecurity Malaysia merupakan inisiatif baik daripada MCPF Selangor dan Universiti Sunway.
“Saya percaya program ini akan dapat membantu polis dan masyarakat dalam mengurangkan kadar jenayah dan mencegah kejadian jenayah.
“Semoga usaha murni ini boleh dicontohi pihak dan universiti lain untuk menunaikan tanggungjawab sosial masing-masing kejiranan dan masyarakat,” jelasnya. – KOSMO! ONLINE


JPA tubuh jawatankuasa khas tangani salah laku kakitangan awam
Oleh MUHAMMAD NAJIEB AHMAD FUAD

17 Mei 2023, 3:22 pm
PUTRAJAYA – Jawatankuasa Khas diwujudkan di peringkat Jabatan Perkhidmatan Awam (JPA) bagi meneliti syor tindakan oleh Suruhanjaya Pencegahan Rasuah Malaysia (SPRM) berhubung laporan salah laku kakitangan awam.
Ketua Setiausaha Negara, Tan Sri Mohd. Zuki Ali berkata, ketua jabatan masing-masing sedang dalam proses mengambil tindakan selain ada daripadanya telah dikenakan tindakan.
Jelasnya, kes yang melibatkan salah laku seperti jenayah rasuah akan diambil tindakan sendiri oleh Suruhanjaya Pencegahan Rasuah Malaysia (SPRM).
“Kes yang diangkat oleh SPRM ini ada jabatan dan agensi sebenarnya dalam tindakan JPA.
“Ada juga beberapa kes itu yang mungkin dalam proses menyiasat, jadi saya jangkakan ada satu jawatankuasa khas di JPA untuk melihat laporan tersebut.
“Mungkin apa yang dibangkitkan oleh Ketua Pesuruhjaya SPRM (Tan Sri Azam Baki) adalah kes-kes yang kumulatif menyebabkan kes menjadi banyak,” katanya ketika ditemui pemberita pada Majlis Rumah Terbuka Jabatan Perdana Menteri (JPM) di sini hari ini.

Sebelum ini, Azam mendedahkan beberapa agensi kerajaan mengabaikan lebih 500 laporan salah laku kakitangan mereka dalam tempoh sedekad lalu, walaupun pihaknya mengesyorkan untuk mengambil tindakan.
Berdasarkan statistik, daripada 533 laporan, sebahagian besar iaitu 125 daripadanya membabitkan jabatan-jabatan polis manakala di tempat kedua adalah Jabatan Pengangkutan Jalan selain melibatkan mahkamah, Pejabat Perdana Menteri, pihak berkuasa agama, hospital dan jabatan kesihatan, serta universiti.
Mohd. Zuki berkata, selepas pendedahan SPRM itu, beberapa agensi terlibat diarahkan memberikan maklum balas dalam tempoh masa tertentu.
Katanya, Menteri Pengangkutan, Anthony Loke juga mengambil langkah segera untuk berbincang dengan pihak SPRM mengenai laporan tersebut.
“Saya rasa sudah ada tindakan, nanti saya minta JPA beri penjelasan lagi,” jelasnya. – KOSMO! ONLINE


Isu kalimah Allah: Kerajaan tak ubah dasar, kenapa nak riuh-rendah? – Anwar
Oleh LUQMAN RIDHWAN MOHAMED NOR

18 Mei 2023, 10:20 pm
IPOH – Perdana Menteri, Datuk Seri Anwar Ibrahim mempertikai tindakan pihak tertentu yang menyuarakan bantahan terhadap isu penggunaan kalimah Allah di Sarawak.
Beliau berkata, ini kerana tiada sebarang perubahan dasar yang dibuat kerajaan membabitkan penggunaan kalimah Allah di Sarawak serta lain-lain negeri di negara ini.
“Dasar tak berubah. Di Perak, Pulau Pinang, Selangor dan Johor tak boleh yang bukan Islam menggunakan kalimah Allah.
“Ini keputusan mufti-mufti, keputusan Raja-Raja Melayu. Tiada perubahan. Jadi yang heboh apa dia?” katanya ketika berucap di Majlis Ramah Mesra Perdana Menteri bersama Ahli Jawatankuasa Masjid dan Surau Parlimen Tambun di Dewan Saidina Abu Bakar, Institut Tadbiran Islam (Intim) di sini hari ini.
Beliau mengulas bantahan dan kritikan oleh segelintir pihak berhubung tindakan Kementerian Dalam Negeri dan kerajaan menarik semula rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah Allah dan tiga perkataan Arab lain dalam penerbitan bahan agama mereka bagi tujuan pembelajaran.
Mengulas lanjut, Anwar menjelaskan, penggunaan kalimah Allah di Sabah dan Sarawak dibenarkan namun dengan syarat-syarat tertentu, malah terdapat beberapa suku kaum di Sarawak yang mengunakannya (kalimah Allah) sejak ratusan tahun lagi.

Bagaimanapun, beliau menegaskan bahawa dasar kerajaan sedia ada dari zaman kerajaan terdahulu tidak kira Barisan Nasional, Perikatan Nasional sehinggalah Kerajaan Perpaduan ketika ini masih kekal.
“Tak dibenarkan istilah Allah digunakan oleh bukan Islam termasuk dalam kitab-kitab mereka. Itu keputusannya. Saya ambil begitu. Jadi semalam ketetapan Jemaah Menteri, itu dia.
“Bagaimanapun, ada masalah sikit kerana kita tak jelas dari segi custom (adat) untuk diambil tindakan, jadi kita kaji untuk perkemaskan. Supaya tak ubah keputusan iaitu perkataan Allah untuk umat Islam, di Semenanjung tiada perubahan, di Sabah Sarawak tiada perubahan.
“Di Sabah Sarawak dibolehkan dengan syarat-syarat, di Semenanjung tak dibolehkan. Itu yang kita kekalkan. Nak riuh-rendah ini pasal apa? Saya tak faham, apa yang tak kena?” katanya.
Justeru, Anwar berkata, Kabinet memutuskan untuk memperkemaskan beberapa perkara di dalam dasar tersebut dan membentangkan cadangan berkaitannya agar ia dapat diperkemaskan pada Mesyuarat Majlis Raja-Raja, dengan ia diperkenankan oleh Yang di-Pertuan Agong. – KOSMO! ONLINE


Sultan Nazrin hadiri Rumah Terbuka Malaysia Madani
Oleh ASLIZA MUSA

18 Mei 2023, 9:53 pm
IPOH – Sultan Perak, Sultan Nazrin Muizzuddin Shah berkenan berangkat menghadiri Majlis Rumah Terbuka Malaysia Madani peringkat negeri di taman tema air, Lost World Of Tambun (LWOT) di sini hari ini.
Keberangkatan baginda diiringi Raja Permaisuri Perak, Tuanku Zara Salim.
Berangkat sama, Raja Muda Perak, Raja Jaafar Raja Muda Musa; Raja Puan Besar Perak, Raja Nazhatul Shima Sultan Idris Shah dan Raja Di-Hilir Perak, Raja Iskandar Dzulkarnain Sultan Idris Shah.
Yang turut hadir, Perdana Menteri, Datuk Seri Anwar Ibrahim dan isteri, Datin Seri Dr. Wan Azizah Wan Ismail; Menteri Besar, Datuk Seri Saarani Mohamad dan isteri, Datin Aezer Zubir.
Sejurus berangkat tiba sekitar pukul 8.20 malam, Sultan Nazrin dan Tuanku Zara diiring ke meja santapan untuk menikmati juadah raya yang dihidangkan termasuk lemang, ketupat dan rendang ayam.
Majlis santapan diiringi persembahan daripada Kumpulan Selendang Perak, juara Bintang P Ramlee 2016, P. Radhi; Sufian Suhaimi dan Datuk Jamal Abdillah.

Sempena rumah terbuka itu, lebih 30,000 pengunjung berbilang kaum membanjiri taman tema tersebut dengan ada daripadanya hadir seawal pukul 5 petang.
Lebih 20 gerai menyediakan pelbagai juadah untuk pengunjung seperti nasi ayam merah, nasi goreng ayam berempah, mee goreng, ketupat, apam balik, roti john, lemang, rendang ayam, sate, cendol, laksa, buah-buahan dan pisang goreng.
Majlis turut diserikan persembahan artis jemputan antaranya Ella, Ernie Zakri dan Syamel selain Sharifah Shahirah, Sherry Ibrahim dan Nadhir Nasar.
Setakat ini, majlis Rumah Terbuka Malaysia Madani sempena Aidilfitri telah diadakan di Kedah, Negeri Sembilan, Pulau Pinang, Kelantan, Terengganu dan Selangor. – KOSMO! ONLINE.


Nenek kahwin diri sendiri selepas 40 tahun menjanda
Oleh KOSMO!

18 Mei 2023, 8:00 pm
GOSHEN, OHIO – Seorang wanita berusia 77 tahun membuat keputusan mengahwini dirinya sendiri selepas 40 tahun hidup menjanda, lapor portal berita MailOnline kelmarin.
Dorothy Fideli berkahwin di Rumah Persaraan O’Bannon Terrace dalam negeri  Ohio pada Sabtu lalu, dengan ditemani keluarga dan rakan-rakan.
Ibu tunggal kepada tiga anak itu pernah berkahwin pada 1965 dalam upacara ringkas. Namun, dia bercerai sembilan tahun kemudian.
Menurut Fideli, dia mendapat idea untuk berkahwin dengan diri sendiri ketika sedang duduk di sebuah gereja.
“Saya hidup bersendirian selama 40 tahun. Sesuatu berlaku kepada saya ketika sedang duduk di gereja pada suatu hari. Ia membuatkan saya berfikir bahawa saya perlu melakukan sesuatu istimewa untuk diri sendiri.
“Saya melakukan semua perkara sendiri. Mengapa tidak (untuk berkahwin dengan diri sendiri)? Akhirnya, saya membuat keputusan untuk mengahwini diri sendiri,” katanya.

Selepas mendapat kebenaran pengurus rumah jagaan tersebut, anak Fideli, Donna Pennington menyewa gaun pengantin, menempah katering serta menghias lokasi majlis untuk hari bersejarah ibunya.
“Ini adalah sesuatu yang baharu buat saya. Saya tidak pernah berkahwin seperti ini,” kata Fideli sambil menambah, dia berasa gementar dan teruja ketika itu.
“Saya tidak menyangka bahawa saya akan kelihatan cantik dalam pakaian pengantin seperti ini,” katanya. – AGENSI


Polis Thai banteras aktiviti pelacuran di tepi Pantai Pattaya
Oleh KOSMO!

18 Mei 2023, 8:30 pm
BANGKOK – Polis Pelancongan Thailand melarang pekerja seks daripada menjual perkhidmatan mereka di  pantai-pantai di Pattaya, lapor portal berita Thaiger semalam.
Pada malam kelmarin polis pelancong dan anggota dari Balai Polis Bandar Pattaya mengarahkan pekerja seks termasuk kumpulan transgender meninggalkan Pantai Pattaya.
Polis menegaskan bahawa mulai kelmarin, mereka  tidak lagi dibenarkan berdiri di tepi pantai untuk menjual perkhidmatan kepada pelancong, lapor portal berita KhaoSod.
“Mereka akan dikenakan denda berat jika melanggar peraturan tersebut selepas ini,” kata seorang pegawai polis kanan, Kolonel Somchai Thiraphatphaisarn.
Pekerja seks tidak pernah dibenarkan mencari pelanggan di pantai itu kerana semua aktiviti pelacuran adalah haram di Thailand.
Somchai berkata, tindakan keras terhadap pelacuran tepi pantai itu adalah bagi mematuhi arahan Timbalan Ketua Polis Negara, Surachate Hakparn supaya pihak berkuasa lebih teliti dalam mencegah jenayah terhadap pelancong.

Pantai Pattaya mungkin dipilih sebagai pantai kedua paling popular di dunia tetapi bertukar menjadi sarang jenayah kecil apabila matahari mulai terbenam. – Agensi


Sistem JPJeBid alami gangguan, bidaan FF dilanjut sehari lagi – JPJ
Oleh MOHD. HUSNI MOHD. NOOR

18 Mei 2023, 10:49 pm
PUTRAJAYA – Jabatan Pengangkutan Jalan (JPJ) akhirnya akur dengan rungutan orang ramai apabila melanjutkan tempoh sehari lagi bagi bidaan nombor pendaftaran FF (Putrajaya).
Difahamkan, lanjutan itu dibuat susulan gangguan perkhidmatan terutama di portal rasmi bidaan https://jpjebid.jpj.gov.my hari ini.
JPJ menerusi hantaran di Facebook hari ini berkata, tempoh bidaan sepatutnya berakhir 10 malam tadi namun, ia kemudian dilanjutkan sehingga jam 10 malam esok.
“Tempoh bidaan dilanjutkan dengan tambahan masa bidaan 24 jam dan akan ditutup pada 10 malam esok,” katanya.
Isu ganguan akses JPJeBid sejak beberapa jam lalu turut mendapat reaksi Ahli Parlimen Putrajaya, Datuk Dr. Radzi Jidin.
Radzi menerusi hantaran di Facebook berkata, beliau mendapat banyak rungutan daripada pembida yang mengeluh bahawa portal bidaan itu gagal diakses.

“Ramai yang berminat untuk membida nombor Putrajaya ‘@FF’ kecewa kerana tidak dapat menyertai bidaan. Ini juga secara tidak langsung mengurangkan hasil bidaan kepada JPJ,” katanya.
Selang sejam selepas rungutan itu , JPJ akhirnya mengeluarkan satu kenyataan di Facebook mengenai lanjutan tempoh bidaan itu.
JPJ sebelum ini membuka bidaan nombor pendaftaran FF kepada orang awam dan pembida bermula 14 Mei lalu. – KOSMO! ONLINE.


Tiada lagi kerajaan betul, semua tahu – Ahmad Zahid
Oleh MOHD YUNUS YAKKUB

18 Mei 2023, 10:27 pm
KUALA SELANGOR – Zaman kerajaan mengetahui dan betul semuanya perlu ditukar bagi menyelami citarasa generasi muda.
Timbalan Perdana Menteri, Datuk Seri Ahmad Zahid Hamidi berkata, golongan muda adalah peserta penting dan aset pada masa kini serta masa depan dalam melakukan transfromasi kepada negara.
“Mustahil, kerajaan tidak melayani citarasa dan kehendak anak muda sebab kerajaan amat komited untuk membentuk landskap masa depan negara.
“Kerajaan bergantung kepada saudara-saudari bagi membentuk generasi Malaysia baharu yang akan diwarisi nanti.
“Zaman kerajaan tahu dan betul semua telah berlalu. Kerajaan Madani bawah Datuk Seri Anwar Ibrahim yang disokong saya, rakan-rakan kabinet dan kepimpinan parti politik kerana tahu bahawa Anwar ada idealisme tinggi,” katanya ketika berucap pada majlis bersama Majlis Perwakilan Pelajar (MPP) di Kampus Universiti Teknologi Mara (UiTM) Puncak Alam, hari ini.
Majlis tersebut disertai 5,000 pelajar UiTM dengan objektifnya untuk mewujudkan masyarakat Malaysia Madani yang bersatu padu dalam meraikan perayaan sebegini.

Ahmad Zahid berkata, UiTM khususnya mempunyai akta tersendiri dengan memberikan kelebihan kepada Majlis Perwakilan Pelajar (MPP) dan pelajar berbanding pelajar universiti lain (tertakluk Akta Universiti Kolej Universiti (AUKU)) dalam bukan hanya untuk aktiviti malah menyuarakan pendapat.
“Maka terdapat sejuta alumni pada tahun ini sejak UiTM ditubuhkan telah memperlihatkan UiTM adalah sebuah universiti awam berbeza.
“Kena buktikan keistimewaan ini bahawa saudara-saudari harus berada di garisan hadapan setiap masa,” katanya.
Mengulas lanjut, beliau menjelaskan generasi muda terutama pelajar universiti mempunyai banyak saluran berbanding dahulu.
“Kalau ada saluran-saluran pun disekat. Kumpulan saudara tidak menjadi anti-establishment yang tegar.
“Pertukaran ini kerana saudara telah menyalurkan di saluran betul dan tepat biarpun berbeza pendapat selain kerajaan turut meraikan dengan menghormati citarasa anak muda di Malaysia,” katanya. -KOSMO! ONLINE.


Naik bas bawa mayat anak kerana tak mampu bayar ambulans RM439.50
Oleh KOSMO!

18 Mei 2023, 9:00 pm
NEW DELHI  – Seorang bapa di India terpaksa menempuh perjalanan 200 kilometer dengan menaiki bas bersama mayat anaknya yang berusia lima bulan di dalam beg kerana tidak mampu membayar tambang ambulans, lapor portal berita Independent semalam.
Insiden berlaku di negeri Bengal Barat pada Ahad lalu. Ashim Debsharma  menaiki bas selepas pemandu ambulans meminta bayaran 8,000 rupee (RM439.50) untuk membawa dia dan mayat anaknya pulang dari Siliguri ke Kaliaganj.
“Anak lelaki saya berusia lima bulan meninggal dunia semasa dirawat di Hospital dan Kolej Perubatan Bengal Utara (NBMCH) di Siliguri selama enam hari. Saya membelanjakan 16,000 rupee (RM879) untuk rawatan tersebut,” katanya.
Menurut Ashim, pemandu ambulans meminta tambang 8,000 rupee untuk membawanya pulang ke rumah. Oleh kerana wangnya tidak cukup, dia memasukkan mayat anaknya ke dalam beg dan menaiki bas untuk  pulang ke Kaliaganj.
Lelaki tersebut berkata, dia menghubungi perkhidmatan ambulans di nombor 102, namun diberitahu bahawa kemudahan percuma itu hanya untuk pesakit dan bukan penghantaran mayat, lapor portal berita NDTV.
Ashim menaiki bas tanpa meminta bantuan daripada penumpang atau kakitangan kenderaan itu kerana bimbang jika mereka menemui mayat anaknya, dia akan diminta  turun daripada  bas  tersebut.

Pihak berkuasa hospital bagaimanapun berkata, dia tidak menghubungi pihak pengurusan untuk mendapatkan ambulans.
“Pihak NBMCH tidak mempunyai kenderaan jenazah sendiri tetapi jika keluarga kurang berkemampuan memintanya, kami akan mengaturkannya melalui jawatankuasa kebajikan pesakit,” kata Penguasa hospital itu, Dr. Sanjay Mallik seperti dilaporkan akhbar Hindustan Times. – Agensi


Kerajaan sedia pertimbang polisi utamakan produk negara – Fadillah
Oleh AMREE AHMAD

18 Mei 2023, 10:35 pm
PUTRAJAYA – Kerajaan bersedia mempertimbangkan polisi bagi mengutamakan produk Malaysia sebagai bentuk sekatan bukan tarif terhadap komoditi luar yang bebas dijual di negara ini.
Timbalan Perdana Menteri, Datuk Seri Fadillah Yusof berkata, usaha tersebut antara cara kerajaan membantu pemain industri komoditi pulih daripada tekanan kuat oleh pihak luar.
“Mereka ada membangkitkan isu kalau kita eksport ke negara luar, banyak sekatan bukan tarif yang dikenakan tetapi sebaliknya jika produk asing pula mereka bebas masuk ke sini.
“Justeru, mereka memohon agar kita memberi penekanan balik kepada ‘Buy Malaysian First’ (diutamakan beli barangan Malaysia),” katanya pada sidang akhbar selepas mempengerusikan sesi Dialog Bersama Industri Agrikomoditi di sini hari ini.
Mengulas lanjut, beliau yang juga Menteri Perladangan dan Komoditi berkata, pelaksanaan kembali dasar tersebut merupakan salah satu daripada 55 cadangan selain isu diutarakan pemain industri dalam dialog sehari itu.
“Kerajaan juga diminta membantu pihak terlibat agar produk di eksport terutama ke negara Kesatuan Eropah (EU) dapat memenuhi standard ketat ditetapkan oleh blok itu,” ujarnya.

Segala input disuarakan mereka jelas beliau, turut digunakan pihak kementeriannya bagi penyediaan Belanjawan 2024 dan kajian separuh penggal Rancangan Malaysia Ke-12.
Walau bagaimanapun, ujarnya ada beberapa isu dan syor yang tidak dapat dilaksanakan dalam masa terdekat disebabkan kekangan tertentu namun akan diperhalusi lebih terperinci.
Pihak industri juga katanya, bersedia menghadapi cabaran semasa agrikomoditi sejagat dan mencari peluang kerjasama bagi mengurangkan kebergantungan kepada kerajaan.
Kementerian beliau turut akan menilai semua input diterima untuk diselaras dan ditambah baik ke atas Dasar Agrikomoditi Negara 2021-2023 serta rancangan Malaysia berikutnya. – KOSMO! ONLINE.


[VIDEO] Lalat ‘berkampung’ atas daging sup, peniaga buat tak tahu
Oleh KOSMO!

18 Mei 2023, 9:49 pm
PETALING JAYA – Tular sebuah video memaparkan sekumpulan lalat menghurung daging rebus di sebuah kedai makan.
Menurut pemilik akaun TikTok @izzmida_, kedai tersebut terletak berdekatan dengan jambatan Pasir Mas, Kelantan.
Katanya, beberapa makanan lain turut dihurung lalat, namun lebih menghairankan, tiada seorang pekerja kedai makan tersebut bertindak menghalau serangga perosak itu atau menukar makanan yang tercemar berkenaan.
“Tolong la jaga kebersihan sikit. Ya Allah sumpah geli nak mati. Macam mana la meniaga makanan semua tak tutup.
“Selamba sahaja staf (pekerja) dia buat tak tahu, naya orang siapa yang pesan makan sup ini,” tulisnya pada ruangan kapsyen video yang dimuat naik semalam.
Tambahnya lagi, dia tidak mahu menularkan nama kedai tersebut tetapi menjadikan video yang dikongsikan ini sebagai pengajaran serta teguran kepada peniaga lain.

“Saya tak mention (sebut) nama kedai mana tapi cuma nak bagitahu kedai dia tepi jalan berdekatan dengan jambatan Pasir Mas,” tulisnya.
Perkongsian individu berkenaan turut mendapat perhatian orang ramai dan rata-ratanya mengecam tindakan peniaga pengotor seperti itu.
“Banyak macam itu memang dah terbiar la, nampak sangat peniaga langsung tak tengok keadaan makanan yang dijual. Patutnya kena tutup bekas makanan. Kalau memang dah tak jual sekali pun, buang terus jangan biar,” tegur Zaidi.
“Ini kalau ada pelanggan nak pesan sup, baru dihalau lalatnya. Lepastu siapkan makanan macam biasa. Pelanggan sakit perut, keracunan bukan kau nak tanggung,” kata Bunga.
“Sebagi pembeli bijak, sebelum makan atau beli di kedai luar, perhatilah sekeliling kedai, perhati makanan yang dihidang. Utamakan kebersihan, jangan sebab kedai viral semua nak makan, kalau jenis lalat pun singgaj, jangan la beli makanan di situ. Mungkin sudah tercemar,” pesan Lutfi. – KOSMO! ONLINE.

@izzmidaa__ tolong la jaga kebersihan sikit. ya Allah sumpah geli nak mati ,mcm mana la meniaga makanan apa smua tak ttup mcm ni.selamba je staff dia buat tak tahu nayaa orang sape yang order makan sup ni #fypシ #trending #viralvideo ♬ original sound – Izzmidaa_


STL medan terbaik cungkil bakat baharu
Oleh MUHAMMAD ZUHAILY BADLISHAH

18 Mei 2023, 8:13 pm
KUALA LUMPUR – Saingan musim baharu Liga Sepak Takraw (STL) 2023 kembali menemui para peminat sukan itu apabila dijadualkan membuka tirainya bermula 26 Mei hingga 5 Ogos depan.
Menteri Belia dan Sukan, Hannah Yeoh percaya saingan STL sentiasa berjaya melahirkan bakat-bakat baharu buat pasukan kebangsaan selain menjadi pentas pertama sebelum beraksi di peringkat antarabangsa.
“STL menjadi medan mencungkil bakat baharu dalam kalangan generasi muda selain telah melahirkan ramai pemain berkualiti dan berkaliber yang telah berjaya mengharumkan nama negara di Sukan SEA Kemboja 2023.
“Hampir kesemua pemain sepak takraw negara yang beraksi di temasya kali ini adalah daripada pemain-pemain STL dan berjaya membawa pulang empat pingat perak serta empat gangsa.
“Semangat dan peningkatan permainan ditunjukkan membuktikan skuad negara bukanlah lawan mudah. Saya yakin STL adalah platform pendedahan terbaik sebelum beraksi di peringkat lebih tinggi,” katanya.
Beliau berkata demikian pada majlis pelancaran dan pengenalan jersi pasukan STL 2023 di Pusat Dagangan Dunia Kuala Lumpur (WTC KL) hari ini.

HANNAH (dua dari kanan) dan Sumali (dua dari kiri) menunjukkan piala yang menjadi rebutan 10 pasukan dalam saingan STL Premier musim ini. – SHIDDIEQIIN ZON
Presiden Persatuan Sepak Takraw Malaysia (PSM), Datuk Mohd. Sumali Reduan berkata, Piala Cabaran buat kali pertamanya diperkenalkan selain kehadiran pemain import paling ramai bagi musim ini.
“Piala Cabaran ini akan menampilkan empat pasukan teratas STL Premier 2023 dalam pusingan kalah mati. Tujuan ia diperkenalkan bagi memastikan debaran dan kerancakan aksi STL berterusan.
“Sebelum ini STL meriah dengan pemain-pemain import dari Thailand. Kali ini akan ada juga dari Indonesia sekali gus menjadikan keseluruhan 13 pemain import untuk musim ini,” jelasnya.
10 pasukan berentap merebut gelaran STL Premier 2023 iaitu juara bertahan, ATM Guardians, KL Thunder, Johor Tigris, Penang Black Panthers, Negeri Sembilan Antlers, Perak Bison, Bomba Fighters, Melaka Titans, Sabah Mountaineers dan KPT-Masum Knights.
Lima venue menjadi pilihan edisi kali ini bermula Dewan Jubli Perak, Kuala Kangsar dari 26 hingga 28 Mei diikuti Spice Arena, Pulau Pinang (2-4 Jun), Dewan Majlis Bandaraya Seremban, Negeri Sembilan (16 Jun-2 Julai), Stadium Titiwangsa, Kuala Lumpur (7-23 Julai) dan Iskandar Malaysia Studios, Johor Bahru (30 Julai – 5 Ogos).
Selain STL Premier, STL Divisyen 1 dan Piala Cabaran, saingan Piala Juara-Juara juga turut dikekalkan dengan menghimpunkan empat pasukan teratas STL Premier, satu STL Divisyen 1 serta empat pasukan jemputan antarabangsa. – KOSMO! ONLINE


KWSP tidak setuju pengeluaran kelima
Oleh Abdul Rahman Razali

18 Mei 2023, 7:07 pm
KWSP tidak setuju pengeluaran kelima | 15 MINIT MMTV 18 MEI 2023


Budak kena marah dengan ibu, lepas tertinggal dekat R&R
Oleh KOSMO!

18 Mei 2023, 6:19 pm
PETALING JAYA – Kecoh di media sosial hari ini, apabila orang ramai mula memperdebatkan tindakan seorang wanita yang memarahi anaknya menerusi panggilan telefon selepas kanak-kanak tersebut memaklumkan dia tertinggal di sebuah stesen minyak.
Kejadian dikatakan berlaku di kawasan hentian rawat dan rehat (R&R) dekat Seremban.
Menerusi perkongsian video yang dimuat naik pemilik akaun Twitter @bckupacc99 semalam.
“Selalu orang tinggal kad, beg dompet, barang. Ini tinggal anak.
“Budak ini datang tanya nampak kereta Wira mak dia tak. Kita macam eh mak dia tinggalkan dia kah?, tulis pengguna tersebut yang dikatakan pekerja di stesen minyak berkenaan.
Dalam pada itu, individu tersebut segera membantu menghubungi ibu kepada kanak-kanak berkenaan.

“Al kisahnya mak dia dah gerak keluar R&R Seremban. Selepas itu ingatkan mak dia cemas, rupanya dia kena bebel,” ujarnya.
Menerusi panggilan telefon antara kanak-kanak tersebut dengan ibu, kedengaran wanita itu agak marah dengan anaknya.
“Tadi saya rasa mama ambil air wuduk lama,” kata kanak-kanak itu.
“Kenapa turun? Sudah, tunggu dekat situ. Bertuah betul budak ini,” balas si ibu dengan nada sedikit keras.
Tambah pemilik akaun TikTok itu lagi, dia meminta bantuan seorang pekerja untuk menghantar kanak-kanak tersebut kepada ibunya semula.
“Mak dia tunggu dekat R&R di depan kemain fikir macam mana nak patah balik. Selepas itu kita minta la tolong seorang pekerja ini hantar adik ini pergi R&R.
“Budak ini macam nak menangis, tapi dia ‘steady’,” katanya.
Menjengah ke ruangan komen, ramai yang menegur tindakan si ibu kerana tidak memeriksa keberadaan anak di dalam kereta terlebih dahulu sebelum bergerak keluar dari kawasan R&R terbabit.
“Cara mak dia bercakap sangat defensive (pertahankan diri). Lebih nak salahkan dia (anak) yang masih tidak tahu apa-apa. Kemudia kena tinggal, ini sangat menyedihkan,” ciap seorang pengguna Twitter.
“Ibu bapa yang bawa anak jalan-jalan, janganlah kelam-kabut sangat nak bergerak sana-sini, sampai tak sempat nak periksa anak ada dalam kereta atau tak. Buatnya kena culik, jadi kes lain pula atas sebab kecuaian ibu bapa sendiri,” tegur pengguna lain. – KOSMO! ONLINE.


RM10,000 kepada MPP setiap kampus UiTM
Oleh MOHD YUNUS YAKKUB

18 Mei 2023, 6:25 pm
KUALA SELANGOR – Kerajaan mengumumkan peruntukkan sebanyak RM10,000 kepada Majlis Perwakilan Pelajar (MPP) setiap kampus Universiti Teknologi Mara (UiTM) di seluruh negara.
Timbalan Perdana Menteri, Datuk Seri Dr. Ahmad Zahid Hamidi berkata, peruntukkan itu bagi membantu MPP berkenaan berinteraksi dengan para pelajar dalam aktiviti berfaedah mereka di kampus masing-masing.
“Gunakan peruntukan itu bantu rakan-rakan yang perlu Menu Rahmah.
“InsyaAllah, jika aktiviti berjalan dengan baik, tidak perlu jemput saya datang. (sebaliknya) Saya akan datang tambah peruntukan-peruntukan itu,” katanya ketika berucap pada majlis Riang Ria Aidilfitri bersama MPP UiTM di Kampus Puncak Alam, hari ini.
Beliau turut memberitahu akan memaklumkan kepada Perdana Menteri merangkap Menteri Kewangan, Datuk Seri Anwar Ibrahim dan Menteri Pengajian Tinggi, Datuk Seri Mohamed Khaled Nordin berhubung penambahbaikan kemudahan pengangkutan kepada pelajar UiTM.
“Jika tadi, pengerusi saudara saudari (MPP) meminta supaya masalah bas dilihat. Kalau pun tidak diganti tetapi dibeli baru.

“Maka tidak munasabah, saya yang amat dekat dengan Perdana Menteri dan Menteri Pendidikan Tinggi tidak membisikkan kepada kedua-dua mereka (berhubung permintaan kemudahan pengangkutan itu,” jelasnya. -KOSMO! ONLINE.


Wanita dipaksa kahwin datuk 63 tahun kini hidup bahagia
Oleh KOSMO!

18 Mei 2023, 6:30 pm
JAKARTA – Seorang wanita di Indonesia tidak menyangka perkahwinannya selama lima tahun dengan seorang lelaki berusia 63 tahun akhirnya menemui kebahagiaan meskipun dia pernah menolak jodoh pilihan ibunya itu, lapor laman berita Suara.com hari ini.
Ana Amalia menerusi sebuah program bual bicara berkata, dia yang ketika itu berusia 27 tahun menolak hasrat ibu untuk menjodohkannya dengan Emen kerana lelaki itu dianggap lebih layak bergelar ‘datuk’ buatnya.
“Pada awalnya, saya memang dipaksa untuk berkahwin kerana ibu bapa telah menjodohkan kami berdua,” kata Ana.
Tambahnya, lama-kelamaan, dia mula berasa selesa hidup berumah tangga bersama Emen dan menyedari Allah lebih mengetahui apa yang baik buat dirinya.
Dia juga mengakui benar-benar jatuh cinta kepada suaminya dan bersyukur atas kehidupannya pada masa ini.
“Lama-kelamaan, saya benar-benar jatuh cinta kepada suami. Mungkin itu yang dinamakan cinta itu hadir kerana kita sering ada untuk satu sama lain,” ujarnya. – Agensi


Labur kilang baharu, Mahsuri Food Sdn Bhd sasar pasaran global
Oleh NOR AINNA HAMZAH

18 Mei 2023, 6:35 pm
SEREMBAN – Mahsuri Food Sdn Bhd yang sudah beroperasi lebih 20 tahun lalu telah menetapkan sasaran sekurang-kurangnya lima tahun lagi untuk menembusi pasaran global seperti di Amerika Syarikat, sekali gus menempatkan produk buatan Malaysia di mata dunia.
Pengarah Bukan Eksekutif Mahsuri Food Sdn Bhd, Datuk Mohd. Roslan Mahayuddin berkata, sasaran tersebut adalah selari dengan pembukaan kilang baharu syarikat tersebut yang dijangka beroperasi sepenuhnya pada awal 2025.
Menurutnya, dalam usaha melonjakkan Mahsuri sebagai syarikat yang kompetitif, syarikat mengumumkan pembinaan sebuah kilang pembuatan Mahsuri yang baharu di Halal Park Bandar Enstek, Negeri Sembilan dengan nilai pelaburan sebanyak RM250 juta untuk membina fasiliti ini.
“Dengan keluasan sebesar 24,000 meter persegi, tapak baharu ini akan membolehkan Mahsuri Food untuk meningkatkan kapasiti pengeluarannya serta menyediakan produk Halal berkualiti tinggi untuk pelanggan-pelanggan kami.
“Kami percaya bahawa dengan adanya kilang ini, bukan sahaja dapat kami tingkatkan jenama Mahsuri di Malaysia, malah menjadi tumpuan di peringkat global,” katanya sempena Majlis Pecah Tanah Tapak Perusahaan Syarikat Mahsuri Food Sdn Bhd di Halal Park Bandar Enstek, di sini, hari ini.
Turut hadir menyempurnakan simbolik pecah tanah ialah Menteri Besar Negeri Sembilan, Datuk Seri Aminuddin Harun.

Ujar Mohd Roslan lagi, kilang yang dibina itu bakal dilengkapi dengan teknologi moden mesin Rotary-type Koji Making yang akan menjadikan Mahsuri Food syarikat pertama yang menggunakan teknologi canggih ini di rantau ASEAN.
Menurut beliau, kilang itu turut mempunyai tempat pembuatan, gudang, makmal jaminan kualiti, pusat penyelidikan dan pembangunan (R&D), pejabat serta kemudahan sosial.
“Bagi melaksanakan amalan environment, social and governance (ESG), Mahsuri Food juga akan mendirikan kemudahan yang sesuai untuk meningkatkan penjimatan sumber serta menggunakan sumber tenaga boleh diperbaharui agar dapat meminimumkan penggunaan tenaga konvesional.
“Oleh itu, Mahsuri Food berhasrat untuk mencapai pensijilan LEED atau Leadership in Energy and Environmental Design yang mana kilang ini dapat berfungsi dengan efisien, penjimatan kos serta baik untuk alam sekitar,” katanya.
Dalam pada itu, Mohd Roslan berkongsikan sejarah penubuhan Mahsuri Food yang telah ditubuhkan pada lewat 1990-an ketika Malaysia sedang melalui pertumbuhan ekonomi yang pesat.
“Perjalanan kami bermula apabila seorang pelabur antarabangsa tertarik dengan makanan Malaysia semasa lawatan ke Langkawi bersama kumpulan usahawan Malaysia yang inovatif dan berpengalaman dalam industri makanan.
“Bermula daripada detik itu, dengan kolaborasi kepakaran dan bantuan teknologi moden, mereka berganding bahu dalam mencipta resepi kicap yang halal untuk dipasarkan kepada rakyat Malaysia,” katanya.-KOSMO! ONLINE.


Coldplay bakal kecewakan penyokong Harimau Malaya
Oleh MUHAMMAD HELMEE RAMLI

18 Mei 2023, 6:52 pm
KUALA LUMPUR – Konsert Coldplay yang dijadualkan berlangsung di Stadium Nasional Bukit Jalil pada 22 November depan mungkin menyebabkan kapasiti buat penonton bagi aksi kelayakan Piala Asia 2027 melibatkan skuad Harimau Malaya menjadi amat terhad.
Skuad kebangsaan dijangka turun pada aksi kelayakan Piala Asia 2027 sehari sebelum konsert tersebut berlangsung, sekali gus mungkin menyebabkan situasi sama yang pernah berlaku ketika Januari lalu berulang apabila hanya 21,000 tempat duduk boleh digunakan gara-gara persiapan untuk konsert Jay Chou.
Presiden Persatuan Bola Sepak Malaysia (FAM), Datuk Hamidin Mohd. Amin berkata, beliau sudah pun bertemu dengan Menteri Belia dan Sukan, Hannah Yeoh berhubung perkara itu dan akan mencari jalan penyelesaian bersama Perbadanan Stadium Malaysia (PSM).
“Perkara ini sudah dibincangkan dengan menteri (Hannah) dan CEO (Ketua Pegawai Eksekutif) PSM. Saya sudah nyatakan ini kali kedua perkara sedemikian terjadi dan ia tidak boleh berlaku lagi.
“Kita sudah maklumkan kontrak kita dengan PSM untuk perlawanan dalam kalendar Fifa, kalau nak buat apa-apa, perlu maklumkan kepada kita. Jika tidak, lebih baik jangan ada kontrak dengan PSM,” katanya.
Justeru, Hamidin menjelaskan, pihaknya akan membuat rayuan berhubung penggunaan padang Stadium Nasional Bukit Jalil pada 21 November nanti sebaik sahaja undian dibuat Julai depan. – KOSMO! ONLINE


Kalimah ‘Allah’: PDRM serahkan penyelesaian pada kerajaan
Oleh AZMI NORDIN dan NURUL IZZATI ZAINI

18 Mei 2023, 7:43 pm
KUALA LUMPUR -Polis Diraja Malaysia (PDRM) menyerahkan kepada kerajaan berhubung keputusan kalimah ‘Allah’, Kata Ketua Polis Negara, Tan Sri Acryl Sani Abdullah Sani.
Menurut beliau, polis sudah menjalankan siasatan berhubung perkara berkenaan dan menyerahkan kepada kerajaan untuk tindakan lanjut.
“ Kita percaya akan ada Taklimat Majlis Raja-Raja dalam hal ini.
“Saya percaya isu terbabit sudah pun diselesaikan dengan baik dan saya rasa eloklah kita selesai di situ (Majlis Raja-Raja) dan tidak ada lagi isu yang timbul,” katanya ketika berucap dalam Majlis Hi-Tea Bersama Media di Bukit Aman, di sini, hari ini.
Terdahulu, Datuk Seri Anwar Ibrahim berkata Kabinet akan mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah untuk mempersembahkan cadangan bagi mengukuhkan penguatkuasaan dasar berhubung kalimah ‘Allah’ kepada Majlis Raja-Raja.
Perdana Menteri dalam kenyataan berkata, ia bagi menyelesaikan isu kalimah ‘Allah’ secara menyeluruh dan bersepadu.

Tambah beliau, Mesyuarat Jemaah Menteri juga membincangkan mengenai keputusan Peguam Negara untuk menarik balik rayuan terhadap kes seorang wanita beragama Kristian, Jill Ireland Lawrence Bill berhubung bahan penerbitan yang mengandungi kalimah ‘Allah’.-KOSMO! ONLINE.


PRN: Kemuka nama calon selepas selesai bahagi kerusi BN-PH
Oleh MOHD YUNUS YAKKUB

18 Mei 2023, 7:53 pm
KUALA SELANGOR – Barisan Nasional (BN) akan mengemukakan nama calon setelah pembahagian kerusi selesai bersama Pakatan Harapan (PH) bagi menghadapi Pilihan Raya Negeri (PRN).
Pengerusi Barisan Nasional (BN), Datuk Seri Dr. Ahmad Zahid Hamidi berkata, setakat ini pembahagian kerusi antara BN dan PH hampir selesai.
“Kita baru hampir memuktamadkan pembahagian kerusi dulu baru dia orang (Pengerusi BN negeri) kemukakan nama,” katanya ketika ditemui pemberita selepas majlis Riang Ria Aidilfitri bersama Majlis Perwakilan Pelajar Universiti Teknologi Mara (UiTM) di kampus UiTM Puncak Alam, hari ini.
Enam negeri iaitu Selangor, Negeri Sembilan, Pulau Pinang, Kedah, Kelantan, Terengganu dikatakan membubarkan Dewan Undangan Negeri (DUN) masing-masing selewatnya Jun ini bagi membolehkan PRN. -KOSMO! ONLINE.


Keluarga minta pejabat pendaftaran benar tukar nama Putin
Oleh KOSMO!

18 Mei 2023, 7:00 pm
MOSCOW, Russia  – Sebuah keluarga yang menamakan anak lelaki mereka Putin pada 2016 sebagai menunjukkan rasa sayang kepada Presiden Russia, Vladimir Putin,  memohon kepada pihak berkuasa untuk mengubah nama tersebut, lapor portal berita MailOnline semalam.
Ibu bapa berketurunan Tajikistan  itu menamakan anak mereka yang kini berumur lapan tahun sebagai Putin Dzhuraev.
Mereka  memberitahu pejabat pendaftaran tempatan bahawa ingin memberikan nama Rasul kepadanya.
Ketua Pejabat Pendaftaran daerah Alexandrovsky, Ekaterina Belous  berkata, pasangan suami isteri itu ‘menyesal’  kerana menamakan anak mereka Putin tetapi tidak menjelaskan lebih lanjut.
Keputusan menamakan kanak-kanak itu Putin dibuat oleh datuknya, Rahmon Juraev yang meminati Vladimir Putin.
“Vladimir Putin ialah lelaki nombor satu di dunia. Beliau gagah, pintar dan berpendidikan. Cucu saya sangat mirip dengan Putin semasa kecil dan tanpa teragak-agak, saya memutuskan untuk menukar nama kanak-kanak itu,” kata Jurayev.

Keluarga itu berasal dari Tajikistan iaitu  negara yang pernah menyanjungi  Vladimir Putin sebagai pemimpin ikonik.
Mereka melarikan diri ke Russia pada tahun 1990-an selepas berlakunya perang saudara yang sengit.
Sejak perang  Ukraine bermula tahun lepas, populariti Vladimir  Putin di rantau Asia Tengah mulai pudar. – Agensi


Sukan SEA: Tanya Shahidan Kassim – Hannah
Oleh MUHAMMAD ZUHAILY BADLISHAH

18 Mei 2023, 7:38 pm
KUALA LUMPUR – Menteri Belia dan Sukan, Hannah Yeoh meminta Ketua Pemuda Pas, Fadhli Shaari bertanya kepada Ahli Parlimen Arau, Datuk Seri Shahidan Kassim terlebih dahulu sebelum memuat naik kenyataan di media sosial.
Ia susulan kenyataan Fadhli yang mencadangkan Hannah dan Timbalan Menteri Belia dan Sukan, Adam Adli Abdul Halim memohon maaf terhadap kegagalan Malaysia meraih 40 pingat emas pada Sukan SEA Kemboja 2023.
Kontinjen negara membawa pulang 34 emas, 45 perak dan 96 gangsa sekali gus menamatkan edisi ke-32 di bumi Phnom Penh yang melabuhkan tirainya secara rasmi semalam pada kedudukan ketujuh keseluruhan.
“Cuma satu respons saya kepada Pas. Mereka harus bercakap dengan Shahidan Kassim sebelum komen di media sosial.
“Pergi baca berita tanya Datuk Seri Shahidan apa pendapat beliau mengenai Sukan SEA sebelum Pas buka mulut. Itu sahaja,” katanya pada sidang media pelancaran Liga Sepak Takraw (STL) 2023 di Pusat Dagangan Dunia Kuala Lumpur (WTC KL) hari ini.
Sebagai rekod, Shahidan memegang portfolio sebagai Presiden Kesatuan Olahraga Malaysia (KOM) dan Presiden Persekutuan Renang Malaysia (MS).

Walaupun Malaysia berjaya menyapu bersih empat emas ditawarkan untuk acara terjun tetapi situasi berbeza bagi sukan renang yang kebiasaannya dianggap sebagai ‘lubuk emas’ buat kontinjen negara.
Daripada 39 emas ditawarkan untuk sukan itu, Malaysia hanya menang satu emas melalui Khiew Hoe Yean dalam acara 200 meter (m) gaya bebas lelaki.
Nasib sama turut menimpa sukan olahraga yang pada awalnya menyasarkan 10 emas tetapi cuma memenangi lima emas, tiga perak dan 11 gangsa.
Lima emas itu disumbangkan oleh Umar Osman (400m), Shereen Samson Vallabouy (400m), Grace Wong Xiu Mei (baling tukul besi), Andre Anura Anuar (lompat kijang) dan Muhammad Irfan Shamsuddin (lempar cakera).
Esok, segala persoalan mengenai rangkuman prestasi barisan atlet negara di Sukan SEA Kemboja 2023 akan terjawab dalam sidang media dipengerusikan oleh Hannah di Majlis Sukan Negara (MSN), Bukit Jalil. – KOSMO! ONLINE


Cuaca buruk di 10 negeri sehingga malam ini
Oleh NURUL IRDINA SUMALI

18 Mei 2023, 5:29 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di beberapa negeri sehingga malam ini.
MetMalaysia dalam kenyataan di Facebook berkata, ribut petir, hujan lebat dan angin kencang itu dijangka melibatkan Kedah, Perak, Kelantan, Terengganu, Pahang, Negeri Sembilan, Melaka, Johor, Sarawak dan Sabah.
“Kedah di Baling, Perak antaranya di Hulu Perak dan Kuala Kangsar, Kelantan antaranya di Tumpat dan Pasir Mas, Pahang antaranya di Tanah Tinggi Cameron dan Kuantan manakala Johor antaranya di Tangkak dan Segamat.
“Di Sabah pula melibatkan Pedalaman di Tambunan, Pantai Barat di Ranau, Sandakan antaranya di Telupid dan Kudat di Kota Marudu dan Pitas,” katanya.
Kata MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE.


Cuaca panas tahap 1 di lima kawasan
Oleh NURUL IRDINA SUMALI

18 Mei 2023, 6:15 pm
PETALING JAYA – Jabatan Meteorologi Malaysia (MetMalaysia) mengeluarkan amaran berjaga-jaga tahap satu, di lima kawasan termasuk Pasir Mas, Kuala Krai di Kelantan, Rompin (Pahang) serta Betong dan Selangau di Sarawak.
Jabatan Meteorologi (MetMalaysia) menerusi satu kenyataan di laman sesawangnya menjelaskan, suhu maksimum yang dicatatkan di lima kawasan tersebut adalah 35 hingga 37 darjah Celsius.
“Penduduk setempat diminta untuk minum air secukupnya dan elakkan pembakaran terbuka,” kata kenyataan tersebut hari ini.
Orang ramai juga boleh boleh merujuk kepada https://www.met.gov.my/iklim/status-cuaca-panas/ untuk maklumat terkini status cuaca harian. – KOSMO! ONLINE.


RM2.1 bilion lebarkan Lebuh Raya KLK atasi masalah kesesakan
Oleh HARIS FADILAH AHMAD

18 Mei 2023, 4:35 pm
LIPIS – Dalam usaha mengatasi isu kesesakan yang sering berlaku di Lebuh Raya Kuala Lumpur-Karak (KLK), kerajaan menerusi Jabatan Kerja Raya (JKR) akan melaksanakan projek pelebaran lebuh raya berkenaan dalam masa terdekat.
Timbalan Menteri Kerja Raya, Datuk Seri Abdul Rahman Mohamad berkata, projek pelebaran jalan melibatkan kos sebanyak RM2.1 bilion itu akan dilaksanakan oleh pemegang konsesi lebuh raya berkenaan bermula Julai ini.
“Projek pelebaran jalan melibatkan kos RM2.1 bilion sejauh 45.3 kilometer ini akan menyediakan lebuh raya yang selesa, cepat, mudah dan cekap serta menangani isu kesesakan yang sering berlaku di lebuh raya KLK terutamanya pada musim perayaan, cuti umum dan hujung minggu.
“Kementerian Kerja Raya sentiasa mendengar keluhan rakyat yang terpaksa mengambil masa yang lama untuk pulang ke kampung terutama ketika musim perayaan kerana kesesakan luar biasa pada waktu puncak,” katanya pada Majlis Rumah Terbuka Aidilfitri Kementerian Kerja Raya di sini hari ini.
ABDUL RAHMAN (tengah) beramah mesra dengan orang ramai pada Majlis Rumah Terbuka Aidilfitri Kementerian Kerja Raya di Lipis hari ini.
Menurutnya, kerja pelebaran jalan itu merupakan usaha kerajaan untuk memberi keselesaan kepada rakyat pada masa hadapan.
Jelasnya, antara skop kerja pelebaran KLK yang bermula dari Plaza Tol Gombak ke Persimpangan Mempaga, Lebuh Raya Lingkaran Tengah Utama (LTU) di Bentong ialah penambahan satu lorong daripada tiga lorong sehala sedia ada kepada empat lorong sehala bagi Seksyen 1 (dari Plaza Tol Gombak ke Bukit Tinggi).

Selain itu katanya, bagi Seksyen 2 (dari Bukit Tinggi ke Plaza Tol Bentong) akan dilakukan penambahan daripada dua buah lorong sehala sedia ada kepada tiga lorong sehala. – KOSMO! ONLINE


Amir Raja Lawak jaga mulut
Oleh HANISAH SELAMAT

18 Mei 2023, 4:45 pm
KUALA LUMPUR – Enggan mengguris hati orang sekeliling, pelawak Amir Raja Lawak mengambil pendekatan lebih berhati-hati dalam mengeluarkan kata-kata.
Katanya yang dikenali dengan panggilan Amirreka itu, sepanjang 13 tahun menceburi arena hiburan, perkara utama diberi perhatian adalah tidak menggunakan bahasa kesat atau lucah, apatah lagi memalukan pihak lain.
“Sebenarnya saya pernah ditegur seorang seorang artis yang juga peserta Super Spontan beberapa musim terdahulu atas sebab dia tidak selesa dengan soalan yang saya ajukan.
“Pada mulanya, saya tidak perasan dia menyimpan rasa marah, hinggalah sebaik selesai program itu apabila dia menghantar mesej ringkas kepada saya berkenaan soalan terbabit
“Saya terima sahaja rasa tidak puas hati yang diluahkan kerana memahami perasaannya ketika itu. Mungkin dia pun sedang bergelut dengan emosi.
“Barangkali pada saya soalan tersebut biasa saja, tetapi untuknya tidak. Kita dah buat persediaan, tetapi kalau ada pihak kurang senang kita minta maaf. Inilah antara cabaran dalam program lawak spontan,” katanya kepada Kosmo! Online pada majlis pelancaran program siaran Astro Warna, Mega Spontan di sebuah hotel, baru-baru ini.
Amir atau nama sebenarnya, Mohammad Amirullah Azmi dia berharap, selebriti yang menyertai rancangan komedi tersebut dapat memahami konsep dan tugasnya sebagai pengacara program terbabit.
“Kebiasaannya soalan saya hasilkan sendiri, namun dibantu dan disemak penulis program terbabit bagi mencantikkan lagi olahan biarpun kebanyakkannya kedengaran pelik.
“Itu memang tugas saya. Nampak mudah. Bukan senang untuk saya hasilkan soalan berbentuk hiburan tapi dalam masa sama dibenci pula ramai pihak,” kongsinya yang berperanan sebagai pengacara bersama, Sherry Alhadad program itu.

Musim kali ini menyaksikan tiga pelawak otai iaitu Sabri Yunus, Zizan Razak dan Douglas Lim serta pelakon, Kamal Adli diamanahkan menggalas tugas mentor, manakala Datuk Afdlin Shauki kembali sebagai Game Master.
Mega Spontan yang bersiaran mulai 19 Mei ini bakal menyaksikan 20 pemain terdiri daripada selebriti dan peminat dibahagikan kepada empat kumpulan. – KOSMO! ONLINE


Hospital Kluang perlu 600 beg darah sebulan
Oleh ADNAN IBRAHIM

18 Mei 2023, 4:40 pm
KLUANG – Hospital Enche Besar Hajjah Khalsom (HEBHK) Kluang memerlukan kira-kira 600 beg darah sebulan dan jangka dapat diatasi selepas menerima sumbangan sebuah lori hidraulik ‘Mobile Blood Bank’ daripada Hospital Pakar KPJ Kluang hari ini.
Pengarah HEBHK, Dr. Mohamad Nizam Subahir berkata, dengan adanya lori ini secara tidak langsung membolehkan Unit Bank Darah hospital berkenaan menjalankan usaha kempen menderma darah daripada penduduk di sekitar daerah ini dan mensasarkan kira-kira 650 beg berjaya diperolehi.
Katanya, HEBHK turut akan mampu menyediakan bekalan darah melalui kempen, menguruskan penderma darah bermasalah, menyediakan komponen darah, menjalankan ujian keserasian dan menjalankan siasatan kes kesan sampingan.
“Penggunaan darah di daerah ini termasuk fasiliti kesihatan swasta sekitar 4800 hingga 6000 beg setahun dan untuk KPJ Kluang sahaja kita telah bekalkan sebanyak 227 beg darah untuk tahun lalu (2022).
“Bagi mencapai sasaran atau anggaran kestabilan bekalan darah iaitu kira-kira 6,000 beg setahun, pihaknya memerlukan kempen secara bergerak antara 12 hingga 15 kali sebulan,” katanya.
Mohamad Nizam berkata demikian dalam ucapannya dalam Majlis Penyerahan Sumbangan Lori ‘Mobile Blood Bank’ oleh Hospital Pakar KPJ Kluang syang disaksikan oleh Wakil Pengarah Kesihatan Negeri Johor, yang juga Ketua Penolong Pengarah Bahagian Perubatan JKNJ, Dr Solhaa Mohd Mahfuz.

Dalam pada itu, Pegawai Pimpinan, KPJ Healthcare Berhad, Norhaizam Mohammad berkata, sumbangan berkenaan salah satu usaha pihaknya yang sentiasa komited untuk bekerjasama dengan Jabatan Kesihatan Negeri Johor (JKNJ) dalam memastikan kesihatan penduduk di negeri ini kekal terpelihara.
Ujarnya, sumbangan berkenaan juga merupakan sebahagian daripada usaha berterusan KPJ Healthcare untuk menyokong Kementerian Kesihatan Malaysia (KKM) terutamanya dalam memastikan kesejahteraan sejagat masyarakat setempat.
“Ia merupakan salah satu langkah efektif untuk memudahkan penyediaan bekalan darah, lantas mengukuhkan kesalinghubungan hospital awam dan swasta di Johor, sekaligus mendapatkan bekalan darah dengan cepat dan mencukupi,”katanya.-KOSMO! ONLINE.


Polis gempur pusat hiburan di P. Pinang, 66 individu dicekup
Oleh SAFINA RAMLI

18 Mei 2023, 5:01 pm
GEORGE TOWN – Polis Pulau Pinang menahan 66 individu termasuk 17 warga asing dalam operasi khas pusat hiburan di kawasan Timur Laut dan Bukit Mertajam dekat sini hari ini.
Ketua Polis Pulau Pinang, Datuk Khaw Kok Chin berkata, operasi khas itu melibatkan tiga premis hiburan iaitu dua di daerah Timur Laut dan satu di Seberang Perai Tengah.
“Dalam operasi ini, seramai 124 orang telah ditahan dan diperiksa. Daripada jumlah itu, seramai 66 orang iaitu 40 lelaki termasuk seorang warga asing dan 26 wanita termasuk 16 wanita warga asing telah ditahan selepas ujian saringan air kencing positif pelbagai jenis dadah.
“Dalam operasi khas ini juga, polis telah berjaya merampas dadah jenis MDMA seberat 275 gram bernilai RM3,200. Kes disiasat di bawah Seksyen 15 (1) (a) Akta Dadah Berbahaya 1952 dan Seksyen 39 (B) Akta Dadah Berbahaya 1952,” katanya dalam satu kenyataan di sini hari ini.
Sementara itu, Ketua Polis Daerah Timur Laut, Asisten Komisioner Soffian Santong pula memberitahu, polis menahan dua lelaki warga tempatan kerana menggajikan pekerja warga asing tanpa permit yang sah dalam serbuan di pusat hiburan di pusat bandar George Town hari ini.
“Dalam serbuan kira-kira pukul 1.30 pagi ini, polis turut menahan dua lelaki warga asing serta lapan wanita warga asing atas kesalahan melanggar syarat pas lawatan dan tiada dokumen perjalanan yang sah. – KOSMO! ONLINE